钦定古今图书集成/理学汇编/学行典/第237卷 > 洪文抚
## 钦定古今图书集成/理学汇编/学行典/第237卷 > 洪文抚

按《宋史洪文抚传》：“文抚，南康建昌人。本姓犯宣祖偏
讳改焉。曾祖谔，唐虔州司仓参军。子孙众多，以孝悌
著称。六世义居，室无异爨，就所居雷湖北创书舍，招
来学者。至道中，本军以闻，遣内侍裴愈赍御书百轴
赐其家。文抚遣弟文举诣阙，贡土物为谢。太宗飞白
一轴曰‘义居人’以赐之。命文举为江州助教。三年八”
月，又诏表其门闾。自是每岁遣子弟入贡，必厚赐答
之。文抚兄子待用，登咸平二年进士第，至都官员外
郎。